L'article 16 de la Llei 5/2012, de 20 de març, de mesures fiscals i financeres i de creació de l'impost sobre les estades en establiments turístics, ha afegit un títol, el III bis, al Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, que introdueix dues noves taxes en l'àmbit de l'Administració de justícia, per la prestació de serveis personals i materials en l'àmbit de l'Administració de justícia i per la utilització o l'aprofitament dels béns i drets afectes al servei de l'Administració de justícia
El fet imposable de la primera taxa el constitueixen, d'una banda, la prestació de serveis personals i materials en l'àmbit de l'administració de l'Administració de justícia de competència de la Generalitat, a instància de part, en els ordres jurisdiccionals civil i contenciós administratiu en òrgans judicials amb seu a Catalunya, i es manifesta mitjançant la realització dels actes a què fa referència l'apartat 1 de l'article 3bis.1-1 del Text refós de la Llei de taxes i preus públics de la Generalitat de Catalunya; i de l'altra, l'emissió de segona certificació i testimoniatge de sentències i altres documents que consten en els expedients judicials, també en els ordres jurisdiccionals civil i contenciós administratiu, que es preveu a apartat 2 del mateix article 3bis.1-1.
És subjecte passiu, en concepte de contribuent, la persona física o jurídica que, directament o mitjançant representació, realitzi algun o alguns dels actes a què fa referència l'apartat 1 de l'article 3bis.1-1 del Text refós de la Llei de taxes i preus públics de la Generalitat de Catalunya, o sol·liciti la realització del fet imposable descrit a l'apartat 2 del mateix precepte, i l'article 3bis.1-3 de l'esmentat Text refós preveu supòsits d'exempcions objectives i subjectives.
La quota tributària consisteix en una quantitat fixa que en el cas de l'apartat 1 de l'article 3bis.1-1 de l'esmentat Text refós es determina en funció de cada tipus de procediment, i que en el supòsit a què fa referència l'apartat 2 de l'article 3bis.1-1 és de 10 euros.
La taxa s'exigeix pel procediment de l'autoliquidació mitjançant els models oficials que s'aproven per aquesta Resolució, models que han d'acompanyar qualsevol escrit dels que estableix l'apartat 1 de l'article 3bis.1-1 o, si s'escau, la sol·licitud d'emissió de segona certificació o testimoniatge de sentències i altres documents que consten en els expedients judicials, la qual, si s'escau, s'ha d'acompanyar amb el document acreditatiu del reconeixement del dret a l'assistència jurídica gratuïta en el procediment corresponent.
Pel que fa a la taxa per la utilització o l'aprofitament dels béns i drets afectes al servei de l'Administració de justícia, de conformitat amb l'apartat 1 de l'article 3bis.2-1 del Text refós de la Llei de taxes i preus públics de la Generalitat de Catalunya, constitueix el fet imposable de la taxa la utilització privativa o l'aprofitament especial, per qualsevol títol, constituïts sobre béns o drets afectes al servei públic de la justícia, en l'àmbit de la competència de la Generalitat.
Tanmateix, no hi estan subjectes la utilització privativa o l'aprofitament especial de béns o drets quan no portin aparellada una utilitat econòmica per a la persona titular de l'autorització, concessió o qualsevol altre títol; o, encara que hi hagi aquesta utilitat, quan la utilització o l'aprofitament comporti condicions o contraprestacions a càrrec del beneficiari que anul·lin o facin irrellevant aquella utilitat, o bé s'hagi fet constar aquesta circumstància en els plecs de condicions o en les clàusules de l'autorització, de la concessió o de l'adjudicació.
És subjecte passiu, en concepte de contribuent, la persona física o jurídica titular de l'aprofitament, ocupació temporal o utilització que constitueix el fet imposable, per bé que en són exemptes les entitats totalment exemptes de l'impost sobre societats i els col·legis professionals d'advocats, de procuradors i de graduats socials.
L'import de la quota consisteix en una quantitat fixa anual de 60 euros més la quantitat en euros que resulti de multiplicar per 6 cada 1.000 cm2 que la superfície ocupada excedeixi d'un metre quadrat.
A més, en el supòsit d'explotació econòmica de màquines fotocopiadores, la quantitat en euros que resulti de multiplicar per 0,05 el nombre de fotocòpies fetes durant el període impositiu.
La taxa s'exigeix pel procediment de l'autoliquidació, mitjançant el model oficial que s'aprova per aquesta Resolució, i el subjecte passiu l'ha d'ingressar en el Tresor de la Generalitat, mitjançant les entitats col·laboradores habilitades a aquest efecte, entre els dies 1 i 20 de gener de l'any posterior a l'exercici en què hagi tingut lloc l'acreditament de la taxa.
L'apartat 1 de la disposició final vuitena de la Llei 5/2012, de 20 de març, de mesures fiscals i financeres i de creació de l'impost sobre les estades en establiments turístics, estableix que les taxes per la prestació de serveis personals i materials en l'àmbit de l'Administració de justícia i per la utilització o l'aprofitament dels béns i drets afectes al servei de l'Administració de justícia són exigibles als fets imposables que es produeixin a partir de l'1 de maig de 2012, i l'apartat 3 del mateix precepte disposa que la persona titular del departament competent en matèria de justícia ha d'aprovar els models oficials d'autoliquidació abans que les referides taxes siguin exigibles.
Per tot això, i per tal de donar compliment al mandat legal de l'apartat 3 de la disposició final vuitena de la Llei 5/2012, de 20 de març, de mesures fiscals i financeres i de creació de l'impost sobre les estades en establiments turístics,
Aprovació dels models oficials d'autoliquidació de la taxa per la prestació de serveis personals i materials en l'àmbit de l'administració de l'Administració de justícia
—1 Aprovació del model d'autoliquidació JUS001SOLC
S'aprova el model d'autoliquidació JUS001SOLC, Autoliquidació de la taxa per la prestació de serveis personals i materials en l'àmbit de l'administració de l'Administració de justícia, que s'adjunta com a annex 1 a aquesta Resolució.
El model JUS001SOLC s'obté a la web de la Generalitat de Catalunya http://www.gencat.cat/justicia/taxes_admjust.
Consta de tres exemplars, un per a la persona interessada, un per a l'Administració i un per a l'entitat col·laboradora.
—2 Aprovació del model d'autoliquidació JUS001COMP
S'aprova el model d'autoliquidació JUS001COMP, Declaració liquidació complementària de la taxa per la prestació de serveis personals i materials en l'àmbit de l'administració de l'Administració de justícia, que s'adjunta com a annex 2 a aquesta Resolució.
El model JUS001COMP s'obté a la web de la Generalitat de Catalunya http://www.gencat.cat/justicia/taxes_admjust.
Consta de dos exemplars, un per a la persona interessada i un per a l'entitat col·laboradora.
—3 Aprovació del model d'autoliquidació JUS002
S'aprova el model d'autoliquidació JUS002, Autoliquidació de la taxa per emissió de segona certificació i testimoniatge de sentències i altres documents que consten als expedients judicials, que s'adjunta com a annex 3 a aquesta Resolució.
El model JUS002 s'obté a la web de la Generalitat de Catalunya http://www.gencat.cat/justicia/taxes_admjust.
Consta d'un exemplar per a l'Administració.
—4 Obligació de presentació dels models JUS001SOLC, JUS001COMP i JUS002
4.1 Estan obligats a presentar el model JUS001SOLC els subjectes passius de la taxa quan es manifesti la producció del fet imposable mitjançant la realització dels actes següents:
a) En l'ordre jurisdiccional civil, amb independència de la quantia: la interposició de la demanda de judici ordinari, la formulació de reconvenció en el judici ordinari i la presentació de la sol·licitud de declaració de concurs.
b) En l'ordre jurisdiccional civil, en els casos de quantia superior a 3.000 euros: la interposició de demanda de judici verbal, la formulació de reconvenció en el judici verbal, la interposició de demanda de processos d'execució de títols extrajudicials, la interposició de demanda de judici canviari i la presentació de la petició inicial del procediment monitori i del procés monitori europeu.
c) En l'ordre jurisdiccional civil, en els casos de quantia superior a 6.000 euros: la interposició de la demanda en els processos d'execució de títols judicials.
d) La interposició de recursos d'apel·lació, extraordinari per infracció processal i de cassació en l'ordre civil.
e) La interposició de recurs contenciós administratiu de quantia superior a 3.000 euros.
f) La interposició de recursos d'apel·lació i de cassació en l'àmbit de la jurisdicció contenciosa administrativa.
Els procediments de quantia indeterminada o aquells en què sigui impossible fer-ne la determinació d'acord amb les normes de la Llei d'enjudiciament civil es consideren de quantia superior a 6.000 euros.
4.2 Estan obligats a presentar el model JUS002 els subjectes passius de la taxa quan es manifesti el fet imposable mitjançant l'emissió de segona certificació i testimoniatge de sentències i altres documents que consten en els expedients judicials en els ordres jurisdiccionals civil i contenciós administratiu.
4.3 No hi ha obligació de presentació en els supòsits següents, que resten exempts del pagament de la taxa:
a) La interposició de demanda i la presentació de recursos posteriors en matèria de successions, família i estat civil de les persones.
b) La presentació de la demanda de judici ordinari en cas d'oposició de la persona deutora, en els supòsits de procediment monitori i procés monitori europeu pels quals s'hagi satisfet la taxa.
c) La interposició de recursos contenciosos administratius i la presentació de recursos posteriors en matèria de personal, protecció dels drets fonamentals de la persona i actuació de l'Administració electoral, i també la impugnació directa de disposicions de caràcter general.
4.4 Sens perjudici del que estableixen els apartats anteriors, les persones físiques o jurídiques que tenen reconegut el dret a l'assistència jurídica gratuïta i les entitats totalment exemptes de l'impost sobre societats, que resten exemptes de la taxa de conformitat amb el que estableix l'apartat 2 de l'article 3bis.1-3 del Text refós de la Llei de taxes i preus públics de la Generalitat de Catalunya, tenen igualment obligació de presentar els models JUS001SOLC i JUS002.
4.5 Si en el transcurs de la tramitació del procediment l'òrgan judicial fixa una quantia superior a la inicialment manifestada en el model JUS001SOLC que s'hagués presentat, que determini un augment de la quota tributària, el subjecte obligat al pagament de la taxa ha de presentar, de manera telemàtica, una declaració liquidació complementària mitjançant el model JUS001COMP davant del departament competent en matèria de justícia, en el termini d'un mes a comptar de l'endemà de la comunicació a les parts de la resolució de l'òrgan judicial que determini la quantia.
La mateixa obligació concorrerà en el cas que la fixació de la quantia per l'òrgan judicial determini que un supòsit inicialment no subjecte a la taxa passi a estar-ho, i se'n produeixi el fet imposable, amb el consegüent naixement de l'obligació tributària.
—5 Presentació dels documents d'autoliquidació i ingrés de la taxa
5.1 Els subjectes passius de la taxa han d'emplenar, generar i presentar de forma telemàtica els models JUS001SOLC, JUS001COMP i JUS002 que poden trobar a la web http://www.gencat.cat/justicia/taxes_admjust, seguint les instruccions incloses en els mateixos models.
Després d'imprimir el model d'autoliquidació, degudament formalitzat, és necessari, si no s'ha marcat un motiu d'exempció, autoliquidar la taxa coincidint amb la presentació de qualsevol escrit dels establerts en el punt 4.1 d'aquesta Resolució o, si s'escau, a la sol·licitud d'emissió de segona certificació i testimoniatge de sentències i altres documents que consten en els expedients judicials.
5.2 Si de l'autoliquidació en resulta una quantitat a ingressar, l'ingrés s'ha d'efectuar mitjançant l'entitat col·laboradora de forma presencial a qualsevol de les oficines o mitjançant els caixers automàtics, o de forma telemàtica a través d'Internet mitjançant el web de l'entitat.
En el cas del model JUS002, el pagament també es pot fer per via telefònica mitjançant el telèfon d'atenció ciutadana 012.
5.3 Un cop efectuat l'ingrés que derivi de l'autoliquidació dels models JUS001SOLC i JUS002, el document d'autoliquidació de la taxa conforme al model oficial, degudament formalitzat i validat, juntament amb el justificant de pagament quan s'escaigui, ha d'acompanyar qualsevol escrit dels establerts per l'apartat 1 de l'article 3bis.1-1 del Text refós de la Llei de taxes i preus públics de la Generalitat de Catalunya o, si s'escau, la sol·licitud de segona certificació o testimoniatge de sentències i d'altres documents que consten en els expedients judicials, la qual, si s'escau, s'ha d'acompanyar amb el document acreditatiu del reconeixement del dret a l'assistència jurídica gratuïta en el procediment corresponent.
5.4 En el cas del model JUS001COMP, un cop efectuat l'ingrés que derivi de la declaració liquidació complementària de la taxa, el subjecte passiu ha de conservar, per al cas que fos requerit posteriorment, el document d'autoliquidació complementària i el justificant de pagament, però no es requereix la seva presentació davant de l'òrgan judicial.
Si, en el transcurs de la tramitació del procediment, l'òrgan judicial fixa una quantia inferior a la inicialment determinada pel subjecte passiu, amb efecte sobre la quota de la taxa, aquest pot sol·licitar al departament competent en matèria de justícia que es rectifiqui la liquidació que hagi presentat i, si s'escau, que es retorni la part de la quota tributària ingressada en excés.
És necessari acompanyar la sol·licitud amb la documentació que acrediti el dret a devolució.
Aprovació del model oficial d'autoliquidació de la taxa per la utilització o l'aprofitament dels béns i drets afectes al servei de l'Administració de justícia
—1 Aprovació del model d'autoliquidació JUS003
S'aprova el model d'autoliquidació JUS003, Autoliquidació de la taxa per la utilització o l'aprofitament dels béns i drets afectes al servei de l'Administració de justícia, que s'adjunta com a annex 4 a aquesta Resolució.
Consta de tres exemplars: un per a la persona interessada, un altre per a l'Administració i un per a l'entitat col·laboradora.
—2 Obligació de presentació del model JUS003
2.1 Està obligat a presentar el model JUS003 el subjecte passiu de la taxa, titular de la utilització privativa, l'aprofitament especial o l'ocupació temporal de béns i drets afectes al servei públic de la justícia en l'àmbit de la competència de la Generalitat.
2.2 No estan subjectes a la taxa i, per tant, no hi ha obligació de presentació en els supòsits en què la utilització privativa o l'aprofitament especial de béns o drets afectes al servei públic no portin aparellada una utilitat econòmica per a la persona titular de l'autorització, concessió o qualsevol altre títol o, tot i que hi hagi aquesta utilitat, la utilització o aprofitament comporti condicions o contraprestacions a càrrec del beneficiari que anul·lin o facin irrellevant aquella utilitat, o bé s'hagi fet constar aquesta circumstància en els plecs de condicions o en les clàusules de l'autorització, de la concessió o de l'adjudicació.
2.3 Sens perjudici del que estableixen els apartats anteriors, els col·legis professionals d'advocats, de procuradors i de graduats socials i les entitats totalment exemptes de l'impost sobre societats, que resten exemptes de la taxa de conformitat amb l'article 3bis.2-3 del Text refós de la Llei de taxes i preus públics de la Generalitat de Catalunya, tenen igualment obligació de presentar el model JUS003.
—3 Presentació del document d'autoliquidació i ingrés de la taxa
El subjecte passiu ha d'autoliquidar la taxa conforme al model JUS003 i l'ha d'ingressar en el Tresor de la Generalitat mitjançant les entitats col·laboradores habilitades amb aquest efecte entre els dies 1 i 20 de gener de l'any posterior a l'exercici en el qual hagi tingut lloc l'acreditament de la taxa.
La taxa s'acredita en el moment de l'atorgament del títol que empari la utilització privativa o l'aprofitament especial respecte de l'anualitat en què es produeix, sens perjudici de les dates de liquidació.
Tanmateix, en el supòsit d'explotació econòmica de màquines fotocopiadores, la taxa s'acredita el 31 de desembre de l'any en què hagi tingut lloc l'atorgament del títol.
En les successives anualitats de vigència del títol que empari la utilització privativa o l'aprofitament especial, l'acreditament es produeix el 31 de desembre de cada any.
Disponibilitat dels models oficials d'autoliquidació de les taxes
Les taxes per la prestació de serveis personals i materials en l'àmbit de l'Administració de justícia i per la utilització o l'aprofitament dels béns i drets afectes al servei de l'Administració de justícia, són exigibles en relació amb els fets imposables que es produeixin a partir de l'1 de maig de 2012.
En conseqüència, i per tal de possibilitar el compliment de les obligacions tributàries que se'n deriven, els models oficials d'autoliquidació que aprova aquesta Resolució han d'estar disponibles a partir de l'esmentada data, a la web de la Generalitat de Catalunya http://www.gencat.cat/justicia/taxes_admjust.
Publicació de la present Resolució en el Diari Oficial de la Generalitat de Catalunya.
Aquesta Resolució s'ha de publicar en el Diari Oficial de la Generalitat de Catalunya, als efectes oportuns, d'acord amb els apartats 1 i 4.b) de l'article 58 de la Llei 26/2010, de 3 d'agost, de règim jurídic i de procediment de les administracions públiques de Catalunya.
Informació sobre els recursos a interposar
Contra aquesta Resolució, que exhaureix la via administrativa, les persones interessades poden interposar, amb caràcter potestatiu, recurs de reposició davant d'aquest òrgan, en el termini d'un mes, d'acord amb el que estableix l'article 77 de la Llei 26/2010, de 3 d'agost, de règim jurídic i de procediment de les administracions públiques de Catalunya, i els articles 107, 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú; o bé poden interposar directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos, de conformitat amb el que disposen els articles 10, 14, 25 i 46 de la Llei 29/1998, de 13 de juliol, reguladora de la jurisdicció contenciosa administrativa, ambdós terminis a comptar de l'endemà de la seva publicació en el Diari Oficial de la Generalitat de Catalunya.
Igualment, les persones interessades poden interposar qualsevol altre recurs que considerin convenient per a la defensa dels seus interessos.